
La Vecernia mică 
La: „Doamne strigat-am” ... 
pe 4, glasul al 8-lea: 


Ca cei ce aţi săvârşit călătoria şi aţi păzit credinţa, v-aţi învrednicit de cununile 
muceniciei, Sfinților martiri: Zotic, Atal, Camasie, Filip şi cei dimpreună cu voi, 





ca stâlpi ai Bisericii lui Hristos din pământul Dobrogei; zeloşi apărători ai Crucii 
v-aţi arătat şi mărgăritare luminoase care aţi împodobit pământul românesc. Pen- 
tru acestea, obştea creştinilor vă cinsteşte ca adevăraţi şi fierbinţi rugători către 
Domnul. (de două ori) 


Ostenitorilor în ogorul Ortodoxiei, dimpreună cu mulţimea mucenicilor măr- 
turisitori de la Noviodunum, din Dobrogea, a înfruntat eresurile păgâneşti şi pe 
toţi i-a învăţat să se închine Treimii celei nedespărţite. 


Râvnitori şi următori în vieţuire v-aţi făcut întocmai lui Pavel, propovăduitorul 
de cele sfinte; şi în vărsarea sângelui vostru aţi cufundat pe vrăjmaşi şi aţi uscat 
pârâul rătăcirilor idoleşti şi v-aţi arătat râuri ale dreptei credinţe, Sfinţilor mu- 
cenici şi mărturisitori ai lui Hristos, dintre Dunăre şi Mare. Pentru aceasta, rugaţi 
pe Împăratul Hristos să mântuiască sufletele noastre. 


Slavă... glasul 1 


Ucenici ai lui Hristos şi mărturisitori ai dreptei credinţe, v-aţi făcut mucenicilor: 
Zotic, Atal, Camasie şi Filip, şi paharul suferinţei l-aţi băut, cu botezul sângelui 
v-aţi botezat şi până la moarte aţi urmat Celui ce a pironit păcatul lui Adam pe 
cruce. Pentru aceasta, cu cei dimpreună cu voi, rugați pe Milostivul Dumnezeu 
să ne dea dezlegare de greşeli. 


Și acum ... a Născătoarei 


Furat fiind de gândurile cele deşarte, zac gol şi către limanul tău alerg, Fe- 
cioară; izbăveşte-mă de viforul cel potrivnic şi de încercările cele de multe 
feluri, ca să te laud după dumnezeiasca cuviinţă, Născătoare de Dumnezeu, prea 
curată. 


La Stihoavnă 
Stihirile, glasul al 3-lea: 


Podobie: De frumuseţea fecioriei tale şi de prea luminată curăţia ta Gavriil mi- 
rându-se, a strigat ție, Născătoare de Dumnezeu: Ce laudă vrednică voi aduce 
ție? Sau cum te voi numi pe tine? Nu mă pricep şi mă minunez! Pentru aceasta, 
precum mi s-a poruncit, strig ţie: Bucură-te, ceea ce eşti plină de har. 


Mărgăritare de mult preţ ascunse în pământ s-au arătat prea sfintele voastre 
moaşte, Sfinţilor mucenici Zotic, Atal, Camasie şi Filip împreună cu ale celor ce 
au pătimit, asemenea vouă, pentru Hristos. Pentru aceasta, toți cinstim pome- 
nirea voastră. 





Stih: Dreptul ca finicul va înflori şi ca cedrii Libanului se va înmulți. 


Vă avem pe noi, sfinţilor mucenici şi de Hristos mărturisitori, dătători de multe 
daruri, că împliniţi cererile celor ce se roagă cu credinţă. 


Stih: Sădiţi fiind în casa Domnului, în curţile Dumnezeului nostru vor înflori. 


Punere înainte de dulci psalmodieri şi de laude, pentru pătimirile voastre aducem 
fericiţilor mucenici şi martiri ai lui Hristos, cinstind sfântă pomenirea voastră. 


Slavă... Și acum... 


Ceea ce eşti între femei sfântă, de Dumnezeu Născătoare, Maică nenuntită, 
roagă pe Impăratul şi Dumnezeul pe care L-ai născut, să ne mântuiască, ca un 
iubitor de oameni. 


Troparul, glasul al 4-lea: Mucenicii Tăi, Doamne, Zotic, Atal, Camasie, Filip şi 
cei dimpreună cu dânşii, pentru nevoinţele lor, pe pământul dobrogean, cununile 
nestricăciunii au do-bândit de la Tine, Dumnezeul nostru. Că având tăria Ta, pe 
asupritori au ruşinat: zădărnicit-au şi ale demonilor neputincioase îndrăzniri. 
Pentru rugăciunile lor, mântuieşte sufletele noastre, Hristoase Dumnezeule. 


Slavă... Și acum ....a Născătoarei: 

Către Născătoarea de Dumnezeu, acum să alergăm cu osârdie noi păcătoşii şi 
smeriţii şi să cădem cu pocăință, strigând din adâncul sufletului: Stăpână, aju- 
tă-ne, milostivindu-te, spre noi, sârguieşte că pierim de mulțimea păcatelor; nu 


întoarce pe robii tăi deşerţi, că pe tine singură nădejde te-am câştigat. 


La Vecernia mare 


După obişnuitul Psalm 103, cântăm: Fericit bărbatul... starea întâi; La Doamne, 
strigat-am... se pun stihirile pe 8, glasul al 8-lea: 


Podobie: O, prea slăvită minune! Izvorul vieţii în mormânt se pune, şi scară 
către Cer mormântul se face; veseleşte-te Ghetsimani, a Născătoarei de Dumne- 
zeu sfântă casă. Să strigăm credincioşii, pe Gavriil având începător cetelor: cea 
plină de dar bucură-te, cu tine este Domnul, cel ce dă lumii prin tine mare milă. 


Sfinților mucenici Zotic, Atal, Camasie şi Filip, împreună cu cei asemenea vouă 
din Noviodunum, nevoindu-vă şi pătimind pe pământ pentru Hristos Domnul, 
dănţuiţi în ceruri dimpreună cu cei fără de trupuri, stând de-a pururea înaintea 





Treimii cu bucurie. Pentru aceasta, rugaţi-vă să se dăruiască sufletelor noastre 
pace şi mare milă. 


Pătimitorilor pentru Hristos, Zotic, Atal, Camasie şi Filip, şi cei dimpreună cu 
Voi, cu vitejie împotrivindu-vă vrăjmaşului, cu bună credinţă aţi lepădat rătăcirea 
cea pierzătoare a idolilor, propovăduind pe Hristos, pe care rugaţi-L să ne 
dăruiască iertare de păcate. 


Astăzi Biserica dreptmăritorilor creştini se luminează cu strălucirea pomenirii 
celei de peste an a purtătorilor de chinuiri Zotic, Atal, Camasie şi Filip şi toţi cei 
dimpreună cu dânşii. Că aceştia s-au nevoit şi cu pătimirile cele supuse au 
câştigat cununile biruinţei împotriva tiranilor prigonitori şi întru bucuria Dom- 
nului tuturor au intrat. Pentru aceasta strigăm: Cel ce întăreşti pe mucenicii tăi 
întru pătimiri, pentru rugăciunile lor, dăruieşte lumii Tale pace şi mare milă. 


Aceşti patru sfinți mucenici, slujind pururea, cu cugete curate, Dumnezeirii celei 
întreit sfinte, au răbdat amenințările tiranilor şi rănile loviturilor, şi apoi moartea, 
întăriți fund în credinţă. Pentru aceasta au şi dobândit cununi de biruinţă. 


Îmbrăcaţi fiind cu Hristos şi purtând Crucea ca pe o armă în mâinile voastre, 
Sfinților mucenici Zotic, Atal, Camasie şi Filip, cu tărie aţi surpat semeţia vrăj- 
maşilor şi aţi luat de la Dumnezeu daruri pentru biruinţă, măriților;, Aceluia vă 


rugaţi să dăruiască sufletelor noastre pace şi mare milă. 


Aprinşi fiind de dragostea pentru Hristos, măriților purtători de chinuri, v-aţi 
arătat nebiruiţi: nici urgia, nici chinuirea, nici mânia tiranilor, nici moartea nu v- 
au îngrozit pe voi; ci săvârşind lupta pătimirii, după vrednicie aţi luat cununi din 
cer. 


Slavă ... glasul al 4-lea 


Ostaşi ai lui Hristos făcându-vă, aţi lăsat dezmierdările cele de pe pământ, şi 
luând Crucea pe umeri, ați mers după Dânsul prin chinuiri de tot felul, şi nu v- 
aţi lepădat de EI înaintea dregătorilor şi a tiranilor. Îngerii au încununat capetele 
voastre cu cununi de biruinţă, căci arătându-vă îndrăzneţi cu sufletul luminat, aţi 
venit în cămara cea mare de mire: Zotice, mărirea mucenicilor, Atale, pier- 
zătorul demo-nilor, Camasie, biruinţă credincioşilor, şi Filipe, virtutea celor ce 
se roagă neîn-cetat; Pentru aceasta, având îndrăznire, rugați-vă Mântuitorului 
tutu-ror pentru sufletele noastre. 


Și acum .... a Născătoarei: acelaşi glas 


Podobie: Ca pe un viteaz ... 





Ceea ce ai încăput în pântecele tău pe Dumnezeu cel neîncăput, pe Cel ce S-a 
făcut om pentru iubirea de oameni, şi a luat din tine amestecarea noastră, şi a 
îndumnezeit-o; nu mă trece cu vederea acum, Preacurată, pe mine cel necăjit, ci 
mă miluieşte degrab şi din toată vrăjmăşia şi vătămarea celui viclean mă izbă- 
veşte. 


A Crucii, a Născătoarei 


Văzând Preacurata pe Hristos omorât şi omorând pe vicleanul, plângea cu amar 
către Cel ce a ieşit din pântecele ei, şi mirându-se de îndelungă răbdarea Lui, se 
spăimânta strigând: Fiul meu prea iubite! Nu uita pe roaba Ta. Nu întârzia, lubi- 
torule de oameni, Cel ce eşti dragostea sufletului meu. 


Vohod: Lumină lină a sfintei slave a Tatălui ceresc, Celui fără de moarte, a 
Sfântului, Fericitului, lisuse Hristoase, venind la apusul soarelui, văzând lumina 
cea de seară, lăudăm pe Tatăl şi pe Fiul şi pe Sfântul Duh, Dumnezeu; vrednic 
eşti în toată vremea a fi lăudat de glasuri cuvioase, Fiul lui Dumnezeu, cel ce dai 
viaţă, pentru aceasta lumea Te slăveşte. 


Prochimenul zilei, apoi: 
Paremiile 
Din Proorocia lui Isaia, citire: 
(LĂIII, 15-19; LXIV, 1-4; 7-8) 


Priveşte din ceruri şi vezi, din locaşul Tău cel sfânt şi strălucit: Unde este râvna 
şi puterea Ta nesfârşită, zbuciumul lăuntrului tău şi milostivirile Tale? Pentru 
mine, acestea au încetat! Dar Tu eşti Părintele nostru! Avraam nu ştie nimic, 
Israel nu ne cunoaşte, Tu, Doamne, eşti Tatăl nostru, Mântuitorul nostru: acesta 
este numele tău dintotdeauna. Pentru ce, Doamne, ne-ai lăsat să rătăcim departe 
de căile Tale şi ne ai învârtoşat inimile noastre ca să nu ne temem de Tine? 
Întoarce-Te pentru robii Tăi, pentru seminţiile moştenirii Tale. Pentru ce au păşit 
cei nelegiuiţi în templul Tău şi vrăjmaşii noştri au călcat în picioare altarul Tău? 
Am ajuns ca unii peste care Tu de multă vreme nu mai stăpâneşti şi care nu mai 
sunt chemaţi cu numele Tău. Dacă ai rupe cerurile şi Te-ai pogori, munţii s-ar 
cutremura! Ca un foc care arde vreascurile, ca o vâlvătaie care fierbe apa în clo- 
cot, fă pe vrăjmaşii Tăi să cunoască numele Tău şi să tremure înaintea Ta 
neamurile, văzându-Te făcând minuni neaşteptate, despre care niciodată nu s-a 
auzit grăind. Nici urechea n-a auzit, nici ochiul n-a văzut un Dumnezeu afară de 
tine, care ar săvârşi unele ca acestea pentru cei ce nădăjduiesc în El. Tu te duci 
întru întâmpinarea celor ce săvârşesc faptele dreptăţii şi îşi aduc aminte de căile 





Tale. Şi acum, Doamne, Tu eşti Tatăl nostru, noi suntem lutul şi Tu olarul, toți 
lucrurile mâinilor Tale suntem! O, Doamne! Nu te mânia pe noi foarte şi nu-Ţi 
aduce aminte la nesfârşit de fărădelegea noastră. Priveşte, căci noi suntem 
poporul Tău! 


Din Proorocia lui leremia, citire: 
(11, 2-14) 


Aşa grăieşte Domnul: „Mi-am adus aminte de prietenia cea din tinereţea ta, de 
iubirea de pe când erai mireasă şi mi-ai urmat în pustiu, în pământul cel nese- 
mănat. Atunci Israel era sfințenia Domnului şi pârga roadelor lui; toți câţi 
mâncau din ea se făceau vinovaţi şi nenorocirea venea asupra lor”, zice Domnul. 
Casa lui lacov şi toate seminţiile casei lui Israel, ascultați cuvântul Domnului. 
Aşa zice Domnul. „Ce nedreptate au găsit în Mine părinţii voştri, de s-au 
depărtat de Mine şi s-au dus după deşertăciune şi au devenit ei înşişi 
deşertăciune? În loc să zică: Unde-l Domnul, Cel ce ne-a scos din pământul 
Egiptului şi ne-a povăţuit prin pustiu, prin pământul cel sec, prin care nimeni nu 
umblase şi unde nu locuia om? Eu v-am dus în pământul roditor, ca să vă hrăniţi 
cu roadele lui şi cu bunătățile lui; voi aţi intrat şi aţi spurcat pământul Meu şi 
moştenirea mea aţi făcut-o urâciune. Preoţii n-au zis: Unde este Domnul? 
Învăţătorii legii nu M-au cunoscut; păstorii au lepădat credinţa şi proorocii au 
proorocit în numele lui Baal şi s-au dus după cei ce nu-i pot ajuta. De aceea, la 
judecată voi grăi împotriva voastră, zice Domnul, şi împotriva nepoților voştri 
voi cere osândă! Să vă ducețţi în insulele Chitim şi să vedeţi; trimiteţi în Chedar 
şi cercetaţi cu de-amănuntul şi aflaţi: „Fost-a, oare, acolo ceva de felul acesta? 
Schimbatu-şi-a, oare, vreun popor dumnezeii săi, deşi aceia nu sunt dumnezeii? 
Poporul Meu însă şi-a schimbat slava cu ceva ce nu-l poate ajuta. Miraţi-vă de 
acestea, ceruri; cutremuraţi-vă, îngroziţi-vă, zice Domnul ! 


Din înţelepciunea lui Solomon, citire: 
(III, 1-9): 


Sufletele drepţilor sunt în mâna lui Dumnezeu şi chinul nu se va atinge de ele. În 
ochii celor fără de minte, drepţii sunt morţi cu desăvârşire şi ieşirea lor în lume li 
se pare mare nenorocire. Şi plecarea lor dintre noi, un prăpăd, dar ei sunt în 
pace. Chiar dacă, în fața oamenilor, ei au îndurat suferinţe, nădejdea lor este 
plină de nemurire. Şi fund pedepsiţi cu puţin, mare răsplată vor primi, căci 
Dumnezeu i-a pus la încercare, şi i-a găsit vrednici de El. Ca pe aur în topitoare, 
aşa 1-a lămurit, şi ca pe o jertfă de ardere întreagă i-a primit. Străluci-vor în ziua 
răsplătirii şi ca nişte scântei care se lasă pe mirişte, aşa vor fi. Judeca-vor 
neamurile şi stăpâni vor fi peste popoare şi Domnul va împărăţi întru ei, în veci. 
Ei vor înţelege adevărul, ca unii care şi-au pus încrederea în Domnul: Cei 





credincioşi vor petrece cu EI în iubire, căci harul şi îndurarea sunt partea aleşilor 
Lui. 
La Litie 


Stihirile, glasul al 5-lea: 
Podobie: Bucură-te, cămara... 


Bucură-te întru Domnul şi te veseleşte cetate a Noviodunumului, şi cu lumina 
prăznuirii îmbracă-te pământule al Dobrogei, având în sânul tău ca pe o vistierie 
de mult preţ cinstitele moaşte ale bunilor biruitori mucenici Zotic, Atal, Camasie 
şi Filip şi ale celor dimpreună cu dânşii. Căci acestea aduc curgeri de tămăduiri 
şi totdeauna scapă din nevoi pe cei ce cu credinţă aleargă şi cad la dânsele. 
Pentru acestea, cu mulțumire să strigăm lui Dumnezeu: Doamne, slavă ţie! 


Bucuraţi-vă, mucenicilor ai Domnului: Zotic, Atal, Camasie şi Filip! Că îm- 
preună cu cei asemenea vouă aţi luminat cu cunoştinţa dumnezeieştilor Scripturi 
pe cei necunoscători de Hristos şi cu iscusinţa voastră aţi luminat pe cei din 
întunericul păcatului. Pentru aceasta, sfintele voastre moaşte, pe pământul do- 
brogean aflând bun sălaş, tămăduiri şi izbăvire de necaz dau celor ce cu credință 
prăznuiesc sfântă pomenirea voastră. 


Slavă..., acelaşi glas 


Sufletele voastre cele fără de prihană s-au sălăşluit în locaşurile cele mai presus 
de lume, înţelepților mucenici: Zotic, Atal, Camasie şi Filip şi Hristos Domnul 
le-a primit pe dânsele. Căci voi, cât aţi fost pe pământ, Lui aţi slujit cu credinţă; 
iar prin pătimirile voastre Lui v-aţi asemănat şi întru El acum vă bucuraţi. Pentru 
aceasta prăznuind adormirea voastră şi intrarea în sălaşurile cereşti, după vred- 
nicie slăvim pe Dumnezeu, Cel ce v-a mărit pe voi. 


Și acum .... a Născătoarei 


Bucură-te, mărită Stăpână, lauda fecioarelor şi bucuria tuturor maicilor! Că fără 
prihană prunc dumnezeiesc ai zămislit şi pe braţele tale cu dragoste L-ai purtat. 
Mucenicilor ai fost începătură şi chip când prin sufletul tău sabia durerii a trecut 
pentru pătimirile Fiului tău şi Dumnezeului nostru. Ajută-ne şi nouă, Doamna 
noastră prea bună, cu ocrotirile tale, crucea durerilor noastre cu bărbăţie să o 
purtăm şi la limanul cel neînviforat să ajungem, slăvind pe Dumnezeu, Cel ce 
are mare milă. 


La Stihoavnă 





Stihirile, glasul al 2-lea: 


Podobia: Casa Eufratului, cetate sfântă, a proorocilor mărire; împodobeşte-ţi 
casa, întru care Cel Dumnezeiesc se naşte. 


Toţi vă avem pe voi, Sfinţilor mucenici: Zotic, Atal, Camasie şi Filip, dătători de 
multe daruri; că prin rugăciunile voastre cele de-a pururi către Dumnezeu, 
mijlociţi mântuirea noastră. 


Stih: Dreptul ca finicul va înflori şi ca cedrii Libanului se va înmulți. 

Pe voi, sfinţilor mucenici, care ați pătimit până la sânge pentru credinţa în 
Hristos, credincioşii vă cinstesc după cuviinţă, iar Stăpânul tuturor vă prea 
slăveşte. 

Stih: Sădiţi fiind în casa Domnului, în curțile Dumnezeului nostru vor înflori. 
Sfinților mucenici: Zotic, Atal, Camasie, Filip şi cei împreună cu voi, nevoind să 
slujiți idolilor păgânătăţii, aţi primit cununa biruinţei; pentru aceasta, cu cântări 
cinstim sfântă pomenirea voastră. 

Slavă... Și acum... glasul al 2-lea; Aceeaşi podobie. 

Fecioară prea curată, Maica lui Dumnezeu, ceea ce eşti podoaba sfinților şi 
nădejdea neînfruntată a credincioşilor, du rugăciunile noastre Fiului Tău şi 
Dumnezeului nostru, şi cu mijlocirile tale, milostiv fă-L pe EI pentru noi şi pen- 


tru lume. 


La binecuvântarea pâinilor, Troparul sfinților, glasul al 4-lea: Mucenici Tăi, 
Doamne: ...(de două ori) (Caută-l la Vecernia mică) 


La Utrenie 


La: Dumnezeu este Domnul... troparul Sfinților mucenici (de două ori). Slavă ..., 
Şi acum..., către Născătoarea de Dumnezeu ... (caută la Vecernia mică). 


După prima catismă, Sedealna, glasul al 4-lea: 


Podobie: Degrab ne întâmpină pe noi mai înainte până ce nu ne robim când 
vrăjmaşii Te hulesc pe Tine şi ne îngrozesc pe noi, Hristoase, Dumnezeul 
nostru, pierde cu Crucea Ta pe cei ce se luptă cu noi, ca să cunoască cât poate 
credinţa dreptmăritorilor, pentru rugăciunile Născătoarei de Dumnezeu, Unule, 
Iubitorule de oameni. 





Prea lăudaţilor mucenici Zotic, Atal, Camasie şi Filip, pe voi şi pe cei dim- 
preună cu voi nu v-au înspăimântat chinurile cele trupeşti; ci cu bărbăţie înfrun- 
tându-le, pe prigonitorii cei cruzi aţi ruşinat. De Dumnezeu fiind întăriți, spre cer 
aţi privit. Pentru aceasta cu cununi neveştejite v-aţi încununat, prea fericiţilor 
pătimitori. 


Slavă... 


Biserica, astăzi, luminat vă prăznuieşte, făcând pomenirea voastră şi pe toţi cre- 
dincioşii 1-a adunat ca să vă laude pe voi, Sfinților mucenici: Zotic, Atal, 
Camasie şi Filip, de Dumnezeu înţelepțiților. Că voi, ca nişte ostaşi ai lui Hristos 
adevăraţi, lupta cea bună v-aţi luptat şi credinţa v-aţi păzit. Rugaţi, dar, pe Mi- 
lostivul Dumnezeu să mântuiască sufletele noastre. 


Și acum... a Născătoarei: 

Preasfântă Fecioară, Maica lui Hristos Dumnezeul nostru, roagă pe Milostivul 
Dumnezeu şi Stăpânul a toate, să ne dăruiască îndreptare vieţii mai înainte de 
sfârşit şi mântuire sufletelor noastre. 

După a doua Catismă, Sedealna, glasul al 4-lea: 

Podobie: Arătatu-Te-ai astăzi lumii şi Lumina Ta, Doamne s-a însemnat peste 


noi care cu cunoştinţă Te lăudăm, venit-ai şi Te-ai arătat, Lumina cea ne- 
apropiată. 


Pomenirea voastră, măriților mucenici: Zotic, Atal, Camasie şi Filip a luminat, 
astăzi, Biserica lui Hristos, care vă aduce cântări de laude, prin pomenirea voa- 
stră. Pentru aceasta cu rugăciunile voastre izbăviţi-ne pe noi de ispite. 


Slavă ... glasul al 5-lea 


Podobie: Pe Cuvântul Cel împreună fără de început cu Tatăl şi cu Duhul, carele 
S-a născut din Fecioară spre mântuirea noastră, să-L lăudăm, credincioşii, şi să | 
ne închinăm; că bine a voit a Se sui cu trupul pe Cruce şi moarte a răbda şi a 
scula pe cei morți, întru slăvită Învierea Sa. 


Cu credinţă neîndoită, purtătorilor de lupte ai lui Hristos, îndrăznirile tiranilor 
surpându-le, vitejeşte pe cel viclean l-aţi biruit. lar ca răsplătire pentru chinuiri 
aţi luat cununa veşniciei de la Dumnezeu, care răsplăteşte pe cei ce se luptă 
împotriva păcatului, Căruia vă şi rugaţi, să ne miluiască pe noi. 


Și acum ....a Născătoarei, asemenea 





Bucură-te, uşa Domnului cea neumblată! Bucură-te, zidul şi acoperământul 
celor ce aleargă la tine! Bucură-te, limanul cel neînviforat şi care nu ştii de 
nuntă! Ceea ce ai născut cu trup pe Făcătorul tău şi Dumnezeu; nu înceta a te 
ruga pentru cei ce cântă şi se închină naşterii tale. 


Mărimurile: 


Mărimu-vă pe voi, Sfinţilor mucenici: Zotic, Atal, Camasie şi Filip din Novio- 
dunum, cinstind pomenirea voastră, răbdătorilor de chinuri. 


Veniţi toţi credincioşii, într-un glas să lăudăm pe mucenicii Zotic, Atal, Camasie 
şi Filip, pe cei ce au pătimit între Dunăre şi Mare, zicând: podoaba Dobrogei şi a 
pătimitorilor. 


Stihuri: 

Dumnezeu este scăparea noastră şi puterea şi ajutorul întru necazurile cele ce ne- 
au aflat pe noi foarte. 

Vărsat-au sângele lor ca apa împrejurul Ierusalimului. 

Că pentru tine suntem omorâţi în toate zilele. 

Socotiţi suntem ca nişte oi spre junghiere. 

Trecut-am prin foc şi prin apă, dar nu ne-ai scos pe noi la odihnă. 

Sfinţilor celor din pământul lui, minunate au făcut Domnul toate voile Sale întru 
dânşii. 

Sedealna de după Polieleu, glasul al 3-lea: 

Podobie: De frumuseţea fecioriei tale şi de prea luminată curăţia ta Gavriil 
mirându-se, a strigat ție, Născătoare de Dumnezeu: Ce laudă vrednică voi aduce 


ție? Sau cum te voi numi pe tine? Nu mă pricep şi mă minunez! Pentru aceasta, 
precum mi s-a poruncit, strig ţie: Bucură-te, ceea ce eşti plină de har. 


Pe voi, mucenicii Domnului, cu credinţă vă rugăm să mijlociţi către milostivul 
Dumnezeu să fim izbăviţi de primejdii şi de nevoi. Tămăduiţi rănile sufletelor şi 
ale trupurilor noastre; sfărâmaţi pornirile vrăjmaşilor noştri şi împăcaţi viaţa 
noastră, ca pururi să vă mărim pe voi, neînfricaţilor ostaşi ai lui Hristos, Zotic, 
Atal, Camasie şi Filip, biruitorilor ai celor potrivnici. 


Slavă ..., glasul al 4-lea 


Podobie: Spăimântatu-s-a Iosif, lucru mai presus de fire văzând şi în minte a 
avut ploaia cea de pe lână, la zămislirea ta cea fără de sămânță, de Dumnezeu 
Născătoare, rugul cel nears în foc, toiagul lui Aaron ce a odrăslit şi mărturisind 





logodnicul şi ocrotitorul tău preoţilor, a grăit: Fecioara naşte şi după naştere 
rămâne iarăşi fecioară. 


Ca pe nişte viteji luptători şi ostaşi neînfricaţi ai Împăratului Hristos vă lăudăm 
pe voi, cu credință. Bucuraţi-vă, frumuseţea şi bucuria mucenicilor! Bucuraţi-vă, 
stele prea luminoase ale Bisericii, izbăvitori ai celor ce aleargă la mijlocirile 
voastre cu credinţa. Sfinţilor mucenici şi mărturisitori ai lui Hristos: Zotic, Atal, 
Camasie şi Filip, pomeniţi, prin rugăciunile voastre către Milostivul Dumnezeu, 
pe cei ce vă laudă cu bună credinţă. 


Şi acum ..., glasul al 4-lea 


Podobie: Cel ce Te-ai înălţat pe Cruce de bunăvoie, poporului Tău celui nou, 
numit cu numele Tău, îndurările Tale dăruieşte-i, Hristoase Dumnezeule. Vese- 
leşte cu puterea Ta pe binecredincioşii creştini, dăruindu-le lor biruinţă asupra 
celui potrivnic, având ajutorul Tău armă de pace, nebiruită biruinţă. 


Născătoare de Dumnezeu, Fecioară, ceea ce ai zămislit fără de sămânță pe Cu- 
vântul întrupat pentru mântuirea noastră, nu înceta a te ruga pentru noi. Nu trece 
cu vederea ţara noastră şi lumea întreagă, ci ne izbăveşte pe noi din toate nevoile 
cu mijlocirile tale către Dumnezeu. 


Apoi, Antifonul întâi al glasului al 4-lea. 


Prochimen, glasul al 4-lea: Minunat este Dumnezeu întru Sfinți Săi, Dumne- 
zeul lui Israel. 


Stih: Sfinților celor ce sunt pe pământul lui Dumnezeu, minunate a făcut 
Domnul toate voile Sale întru dânşii. 


Evanghelia de la Matei (XL 16-7) „Zis-a Domnul ucenicilor Săi: lată eu vă tri- 
mit pe voi”... 


1. Miluieşte-mă, Dumnezeule, după mare mila Ta 

2. Şi după mulţimea îndurărilor Tale, şterge fărădelegea mea. 

3. Mai vârtos mă spală de fărădelegea mea şi de păcatul meu mă curăţeşte. 

4, Că fărădelegea mea eu o cunosc şi păcatul meu înaintea mea este pururea. 
5. Ţie unuia am greşit şi rău înaintea Ta am făcut, aşa încât drept eşti Tu 
întru cuvintele Tale şi biruitor când vei judeca Tu. 

6. Că iată întru fărădelegi m-am zămislit şi în păcate m-a născut maica mea. 

7, Că iată adevărul ai iubit; cele nearătate şi cele ascunse ale înţelepciunii 
Tale mi-ai arătat mie. 





8. Stropi-mă-vei cu isop şi mă voi curăţi; spăla-mă-vei şi mai vârtos decât 
zăpada mă voi albi. 

9. Auzului meu vei da bucurie şi veselie; bucura-se-vor oasele mele cele 
smerite. 

10. Întoarce faţa Ta de la păcatele mele şi toate fărădelegile mele şterge-le. 

11. Inimă curată zideşte întru mine, Dumnezeule, şi duh drept înnoieşte întru 
cele dinlăuntru ale mele. 

12. Nu mă lepăda de la faţa Ta şi Duhul Tău cel sfânt nu-l lua de la mine. 

13. Dă-mi mie bucuria mântuirii Tale şi cu duh stăpânitor mă întăreşte. 

14. Învăţa-voi pe cei fărădelege căile Tale şi cei necredincioşi la Tine se vor 
întoarce. 

15. Izbăveşte-mă de vărsarea de sânge, Dumnezeule, Dumnezeul mântuirii 
mele; bucura-se-va limba mea de dreptatea Ta. 

16. Doamne, buzele mele vei deschide şi gura mea va vesti lauda Ta. 

17. Că de ai fi voit jertfă, Ți-aş fi dat; arderile de tot nu le vei binevoi. 

18. Jertfa lui Dumnezeu: duhul umilit; inima înfrântă şi smerită Dumnezeu 
nu 0 va urgisi. 

19. Fă bine, Doamne, întru bună voirea Ta, Sionului şi să se zidească zidurile 
Ierusalimului. 

20. Atunci vei binevoi jertfa dreptăţii, prinosul şi arderile de tot; atunci vor 
pune pe altarul Tău viței. 


Slavă..., glasul al 2-lea 


Pentru rugăciunile purtătorilor de chinuri: Zotic, Atal, Camasie şi Filip, 
Milostive, curăţeşte mulţimea greşelilor noastre. 


Și acum ... 
Pentru rugăciunile Născătoarei de Dumnezeu, Milostive, curăţeşte mulțimea 


gre-şelilor noastre. 


Stih: Miluieşte-mă Dumnezeule după marea mila Ta, şi după mulţimea în- 
durărilor Tale, curăţeşte fărădelegea mea. 


Şi Stihira, glasul 1: Ucenici ai lui Hristos ... (caută la Vecernia mică). 


Canoanele: Al praznicului, cu Irmosul pe 8; iar de va fi post, amândouă Canoa- 
nele Octoihului şi al mucenicilor pe 4. 


Canonul Sfinţilor mucenici 


Cântarea a 1-a, glasul al 4-lea 





Cu dumnezeieșştile cununi ale muceniciei fiind încununaţi, Sfinţilor: Zotic, Atal, 
Camasie şi Filip, lângă Dumnezeu vă bucuraţi, strălucind cu strălucirile cele de 
acolo, pururea lăudaților. 


Pe ispititorul şi făcătorul răutăților l-aţi surpat, vitejilor ostaşi ai lui Hristos, prin 
propovăduirea Cuvântului Evangheliei şi pe cei din păgânătate i-aţi îndreptat. 
Pentru aceasta toţi vă cinstim. 


Zotice, Atale, Camasie şi Filipe, dimpreună cu cei asemenea vouă, v-aţi arătat 
adevăraţi slujitori ai lui Hristos şi împreună rugători pentru cei ce cinstesc sfântă 
pomenirea voastră. 


Pe piatra cea neclintită a credinţei în Hristos, punându-vă temelia vieţii voastre, 
sfinților mucenici, v-aţi întărit în lupta cea bună împotriva idoleştilor obiceiuri şi 
v-aţi arătat sprijinitori şi stâlpi ai dreptei credinţe. 

Urmând cuvântului lui Hristos, şi spre EI privind neabătut, aţi defăimat toată 
dulceaţa cea trecătoare a vieţii, Sfinţilor mucenici Zotic, Atal, Camasie şi Filip, 
şi v-aţi lăsat cuprinşi de dragostea cea veşnică. 


Slavă ... 


Lepădându-vă de neam şi de mărirea lumească pentru a-l urma lui Hristos, acum 
vă bucuraţi, sfinților mucenici, şi vă îmbrăcaţi în haina strălucitoare a veşniciei. 


Și acum ... 


Roagă-te, Maica lui Dumnezeu, să fie blând şi milos pentru cel credincioşi Cu- 
vântul pe care L-ai născut, Cel ce a venit la noi trupeşte; că pe tine te-am do- 
bândit ocrotire şi mijlocitoare caldă. 


Cântarea a 3-a 


Râvnind la luptă pentru legea lui Hristos, ca adevăraţi ostaşi ai Lui v-aţi arătat 
lepădându-vă de mărirea ce se strică şi trece, purtătorilor de chinuri mucenici 
Zotic, Atal, Camasie şi Filip; pentru aceasta cununile nestricăciunii cu prisosinţă 
aţi dobândit în veci. 


Ca pe nişte struguri copţi, culegându-vă Hristos din dumnezeiasca viță, sfinţilor 
mucenici, v-a stors în teascurile muceniciei şi ca nişte must curgând, v-a făcut 


izvor dătător de tămăduiri. 


Slavă ... 





Cei ce curgerile înşelăciunii le-aţi oprit, sfinţilor mucenici, cu sângiurile voastre 
şi aţi uscat râurile păcatelor şi ale patimilor noastre, vă rugăm, prea cinstiților 
pătimitori să mijlociţi pentru noi veşnicele bunătăţi. 


Și acum ... 


lată, Fecioara strigă către Stăpânul tuturor şi Fiul său: Bun eşti Mirele meu, iată 
bun şi frumos! Intru mireasma mirului Tău, degrab alerg în urma Ta. 


Cântarea a 4-a 


Patru luminători din pământul Dobrogei, au răsărit şi s-au învrednicit a lumina 
cu propovăduirea Evangheliei ţinutul dintre Dunăre şi Mare, pentru care au şi 
luat cununa biruinţei prin pătimirile lor, ajungând la Soarele dreptății, Hristos 
Răsăritul cel de mântuire. 


Nici sabia, nici focul, nici prigonirea, nici bătăile, nici moartea nu v-au despărțit 
de dragostea lui Hristos, Sfinților mucenici Zotic, Atal, Camasie şi Filip; căci 
viaţa v-aţi pus-o pentru Dânsul, învrednicindu-vă de fericită şi nepieritoare lau- 
dă. 


Ca adevăraţi luminători, luminaţi întărirea Bisericii lui Hristos, cu lumina 
dumnezeieştii străluciri, veselind sufletele credincioşilor, care vă au pe voi, 
sfinților mucenici, mijlocitori către Domnul. 


Slavă ... 


De întinăciunea şi de mirosul greu al păcatelor, curăţiţi-ne pe noi, Sfinţilor 
mucenici Zotic, Atal, Camasie şi Filip, făcându-ne vrednici de mireasma rugă- 
ciunilor voastre către Domnul. 


Și acum ... 


Ceea ce te-ai arătat cu totul fără prihană, alabastru mirului dumnezeiesc, şi vas 
prea ales al miresmei lui Hristos, rogu-mă ie, izbăveşte-mă de mirosul cel greu 
al patimilor şi de tina păcatelor. 


Cântarea a 5-a 


Stând înaintea călcătorilor de lege şi a prigonitorilor, sfinților mucenici, bătuți 
aţi fost şi chinuiţi, dar sângele vostru s-a făcut mir de mare preţ şi bine mirositor. 
Pentru aceasta sfintele voastre moaşte împodobesc pământul Dobrogei şi se fac 
tuturor izvor de tămăduire. 





Având cuget dumnezeiesc, o, pătimitorilor mucenici Zotic, Atal, Camasie şi 
Filip din Noviodunum, împreună cu cei asemenea vouă, ca ostaşi vrednici ai lui 
Hristos aţi surpat tirania potrivnicului prin smerenie şi vitejia voastră. Pentru 
aceasta, ca unii care aţi primit daruri de la Dumnezeu, dăruiţi credincioşilor tă- 
măduiri de patimi. 


Aducându-vă înaintea tiranului păgân, v-aţi cunoscut patru de Dumnezeu cin- 
stitori: Zotice, Atale, Camasie şi Filipe, pentru aceasta aţi răbdat toate muncile şi 
prigonirile şi v-aţi dat sângele pentru Hristos, mult lăudaţilor, ca să luaţi răsplată 
în ceruri. 


Slavă ... 


Noaptea şi ziua vă chemăm în ajutorul nostru, sfinţilor mucenici ai Novio- 
dunumului, ca prin rugăciunile voastre să fim păziţi în tot locul şi în toată 
vremea de stricăciune şi supărarea celor potrivnici, o, prea lăudaţilor pătimitori 
pentru Hristos. 


Și acum ... 


Ceea ce eşti acoperământ şi ajutor şi caldă folositoare a pământenilor, apără-mă 
de tot felul de primejdii, pe mine, slujitorul tău, Fecioară. 


Cântarea a 6-a 


Ca flori ale pământului românesc care răspândesc buna mireasmă a cugetării de 
Dumnezeu şi grădini ale cunoștinței de Dumnezeu; pomi ai Raiului cu bune 
rodiri, v-aţi arătat Sfinţilor mucenici: Zotic, Atal, Camasie şi Filip, vrednicilor 
purtători de lumină. Pentru aceasta, pe voi, cu cântări şi cu laude vă cinstim. 


Veniţi iubitorilor de prăznuire să săvârşim laude duhovniceşti şi cu totul cinstite 
celor ce au fost îndelung pătimitori pentru Hristos: Zotic, Atal, Camasie, Filip şi 
cei împreună cu dânşii şi să le adunăm flori de bucurie şi vom lua mântuire de 
cele cumplite. 


Ca nişte dumnezeieşti struguri s-au făcut, prin mucenicie, Sfinţii Zotic, Atal, 
Camasie şi Filip, care ne revarsă nouă vin din via dumnezeieştilor nevoinţe; 
Pentru aceasta, cu rugăciunile lor, mijlocesc mântuirea neamului creştinesc. 


Slavă ... 





Binevoiţi, mult doriților mucenici, să fiți împreună cu noi, cei care vă cerem în 
ajutorul nostru; căci cu credinţă strigăm: Sfinţilor mucenici ai lui Hristos, Zotic, 
Atal, Camasie şi Filip fiţi nouă ajutor şi ne izbăviţi de toată nevoia. 


Și acum ... 


Cu rugăciunile tale, stingând văpaia patimilor mele, vindecă abaterile gândului 
meu, Preasfântă Fecioară şi încetează viforul cel cumplit al patimilor mele, prea 
curată. 


Condac: Plini fiind de credinţa cea adevărată a lui Hristos, Dumnezeul nostru, 
prea fericiților mucenici Zotic, Atal, Camasie şi Filip şi cei dimpreună cu voi, 
paharul pătimirilor l-aţi băut şi cu sângele vostru aţi înăbuşit pornirile cele rele şi 
idoleşti ale potrivnicilor asupritori. Pentru aceasta, bărbăteşte într-armându-vă 
cu puterea lui Hristos, şi biruinţă de sus luând, prea lăudaţilor mucenici ai Do- 
brogei, cu un glas strigaţi: cât este de bine şi de frumos a fi împreună cu 
Stăpânul tuturor. 


Icos: În ceruri viețuiesc mucenicii: Zotic, Atal, Camasie şi Filip şi cu dumne- 
zeiasca lumină se umplu de la Tine, Hristoase; pentru aceasta, pe podoabele cele 
strălucite a pătimirilor, pe mărturisitorii dreptei credinţe, veniţi toţi credincioşii 
să-i încununăm cu cununi de cântări. Că pe vrăjmaşul l-au biruit cu cinstitele lor 
chinuri şi în loc de sângiuri, izvoare de sfinţite tămăduiri izvorăsc tuturor celor 
ce cu bună cuviinţă cinstesc sfântă pomenirea lor. 


Sinaxar 


În luna iunie, în patru zile, facem pomenirea Sfinţilor mucenici Zotic, Atal, 
Camasie şi Filip din Noviodunum. 


Prăznuirea Sfinţilor mucenici Zotic, Atal, Camasie şi Filip se face încă din ve- 
chime în ziua de 4 iunie a fiecărui an bisericesc. Ei sunt cuprinşi în numărul 
celor 36 de mucenici care au pătimit pentru Hristos pe pământul românesc, în 
străvechea cetate a Noviodunumului, din Dobrogea, astăzi Isaccea, pe la sfâr- 
şitul secolului al III-lea sau la începutul celui de al IV-lea. 


După moartea lor martirică, trupurile acestor mucenici au fost depuse cu multă 
evlavie de către creştinii de atunci, într-o criptă din actuala localitate Niculiţel - 
Tulcea. 


In această criptă se aflau şi alte moaşte de martiri, din timpul unor persecuții 
creştine mai vechi. 





Deasupra criptei, bunii creştini ai primelor secole, iubitori de mucenici, au zidit 
apoi o biserică din piatră încăpătoare, în care preoţii săvârşeau sfintele slujbe şi 
învățau poporul. Această biserică a devenit cu timpul un însemnat centru de 
viaţă duhovnicească. Dar, cu timpul, peste pământul strămoşesc românesc s-au 
abătut vremuri grele, cu războaie, înrobiri şi pustiiri din partea multor neamuri 
năvălitoare care au dus, între altele şi la căderea cetăţii Noviodunum, precum şi 
a celorlalte multe aşezări întărite şi biserici din Dobrogea. Ruinele acestora ne 
aduc şi astăzi aminte de începuturile vieţii creştine la noi. 


Biserica din Noviodunum a fost şi ea pustiită de năvălitorii barbari, iar lăcaşul 
martirilor: Zotic, Atal, Camasie şi Filip şi cei împreună cu dânşii, a rămas 
învăluit în tăcere şi uitare, sub pardoseala altarului acoperită de ruine, multe 
veacuri. 


Cu voia lui Dumnezeu, moaştele sfinte a celor patru martiri: Zotic, Atal, 
Camasie şi Filip, s-au descoperit în vara anului 1971, aceasta făcându-se în urma 
unor ploi care s-au abătut pe o uliţă lăturalnică din satul Niculiţel, scoțând la 
iveală cupola de piatră a criptei martirilor, tăinuită până atunci, aflată sub ruinele 
unei vechi bazilici creştine. 


In interiorul criptei se aflau moaştele celor patru mucenici cu pisania: „Martirii 
lui Hristos”, şi cu o a doua pisanie: „Martirii Zoticos, Atalos, Camasis, Filipos". 


Tot acolo, în partea de jos a criptei, s-a descoperit, în două vase de ceramică, 
rămă-şiţe de oseminte, amestecate cu ţărână, ale altor doi mucenici, fără a li se 


cunoaşte numele. 


Obştea creştinilor s-a bucurat, cunoscând că şi din sânul neamului românesc 
Dumnezeu dintru început a proslăvit pe Sfinţi. 


Pentru ale lor sfinte rugăciuni, Doamne, lisuse Hristoase, miluieşte-ne şi ne 
mântuieşte pe noi. Amin. 


Cântarea a 7-a 


În cuptorul pătimirilor voastre aţi răbdat chinurile cele multe pentru Crucea lui 
Hristos şi aţi ars uscăciunea necredinţei făcându-vă luminători ai bunei credinţe, 
Sfinților mucenici Zotic, Atal, Camasie şi Filip, pentru aceasta cuvânt de laudă 
aducem pentru voi, zicând: Bucuraţi-vă, în Biserica slavei Domnului! 


Ca nişte ostaşi prea viteji şi cu mintea trează aţi înfruntat pe tiranul cel potrivnic, 
care s-a făcut unealta celui viclean, şi pe toţi i-aţi învăţat a crede în puterea 
cinstitei şi de viaţă făcătoarei Cruci a lui Hristos. Pentru aceasta v-aţi întărit cu 





puterea Duhului şi cântaţi acum în ceruri: Binecuvântat eşti în Biserica slavei 
Tale, Doamne. 


Suspinuri din inimă să înălțăm Domnului şi lacrimi să vărsăm ca să se mi- 
lostivească Stăpânul Hristos, pentru rugăciunile voastre, sfinţilor mucenici, să 
mântuiască sufletele noastre. 


Slavă ... 


Izbăvindu-ne pe noi din primejdii, Sfinților mucenici Zotic, Atal, Camasie şi 
Filip acoperiţi-ne cu rugăciunile voastre pe noi, cei ce cu dragoste vă prea 
cinstim după datorie. 


Și acum ... 


Pe una din toate neamurile Fecioară Maria şi curată de Dumnezeu Născătoare, 
cu cântări să o lăudăm: că aceasta este solitoarea mântuirii noastre, ca ceea ce a 
născut pe Cuvântul, Mântuitorului lumii, căruia Îi cântăm: Toate lucrurile 
lăudaţi pe Domnul! 


Cântarea a 8-a 


Nădejdea punându-ne-o în rugăciunile voastre, Sfinţilor mucenici: Zotic, Atal, 
Camasie şi Filip, prin Cruce, din moarte ne-am ridicat noi, care alergăm la aju- 
torul vostru, spre îmblânzirea celor ce ne stau împotrivă. 


Ca jertfă curată şi neprihănită v-aţi adus sufletele voastre dimpreună cu trupurile 
pe jertfelnicul credinţei în Crucea lui Hristos, Sfinţilor, lăudaţilor mucenici 
Zotic, Atal, Camasie şi Filip; pentru aceasta cu ceata tuturor sfinţilor mărturisi- 
tori strigaţi: Binecuvântaţi toate lucrurile Domnului pe Domnul. 


Înţelepţeşte s-au lepădat purtătorii de chinuri: Zotic, Atal, Camasie şi Filip, de 
cele pierzătoare de suflet ale tiranilor, strigând şi cântând lui Hristos: Binecu- 
vântaţi toate lucrurile Domnului pe Domnul; lăudaţi-L şi-L prea înălţaţi întru toţi 
Vecil. 


Binecuvântăm pe Tatăl, şi pe Fiul şi pe Sfântul Duh, Domnul. 


Îndreptează-ne viaţa noastră, Stăpâne Doamne, pe calea faptelor bune cu rugă- 
ciunile Sfinților Tăi mucenici: Zotic, Atal, Camasie şi Filip şi ne învredniceşte 
să-ți cântăm: Binecuvântaţi toate lucrurile Domnului pe Domnul, şi-L prea 
înălţaţi întru toţi vecii. 





Și acum ... 


Fericimu-te pe tine adevărata Maică a Dumnezeului nostru, aducându-ţi dim- 
preună cu îngerul „bucură-te” preacurată şi fără de prihană Stăpână! Că prin tine 
neîncetat toate lucrurile pe Domnul laudă şi-L prea înalță întru toți vecii. 


Cântarea a 9-a 


Sfinților mucenici: Zotic, Atal, Camasie şi Filip, cu totul aţi câştigat pe Hristos, 
că toată lumea aţi părăsit-o pentru EI şi acum, sfinților pătimitori, în ceruri v-aţi 
sălăşluit, văzând cetele puterilor de sus, şi lumina bărbaţilor celor fericiți, îm- 
preună cu care cântaţi lui Dumnezeu cântare de biruinţă. 


Mucenicii lui Hristos: Zotic, Atal, Camasie şi Filip, cu raza Dumnezeirii fiind 
luminaţi, au strălucit în Biserica Slavei Sale, şi cele patru părţi ale lumii au 
luminat cu flacăra credinţei lor, către care şi noi să alergăm rugându-i să mijlo- 
cească înaintea Stăpânului tuturor mântuirea sufletelor noastre. 


Spre înălţimea cerească ridicându-vă, Sfinţilor mucenici, de Dumnezeu purtă- 
torilor: Zotic, Atal, Camasie şi Filip, cele pământeşti aţi urât pentru a vă putea 
ridica la dragostea cea cerească; pentru aceasta, deşi cu trupul aţi murit, nemu- 
rirea aţi dobândit, în ceruri sălăşluindu-vă de către Făcătorul a toate şi Atot- 
puternicul. 


Slavă ... 

Purtătorilor de chinuri, îndrăzneală având acum către Dumnezeu, nouă tuturor 
celor ce vă facem prăznuirea, cereţi-ne iertare de greşeli şi izbăvire de patimi de 
la Hristos Domnul. 

Și acum ... 

Cel ce a voit a veni în trup, care a înfrumusețat toate cu cuvântul, întru tine s-a 


sălăşluit şi pe tine Născătoare de Dumnezeu te-a arătat a fi, cu adevărat Maică 
Fecioară. 


Luminânda învierii: Cu ucenicii să ne suim în muntele Galileei, prin credinţă să 
vedem pe Hristos zicând: Că a luat putere a celor de sus şi a celor de jos; să ne 
învăţăm cum învaţă, a boteza toate neamurile în numele Tatălui şi al Fiului şi al 
Sfântului Duh şi a petrece cu tăinuitorii, precum S-a făgăduit până în sfârşitul 
vea-cului. 





Ca cei ce v-aţi făcut trâmbiță dumnezeiască şi L-aţi vestit pe Hristos, păzind cre- 
dința cea adevărată; mucenicească încununare ați pătimit, după mulţimea 
chinurilor, Sfinților mucenici Zotic, Atal, Camasie şi Filip, şi cei împreună cu 
vol. Pentru aceasta, după datorie, vă cinstim, cuvioşilor mărturisitori ai Treimii, 
ceata cea împătrită a purtătorilor de chinuri şi vă rugăm să mijlociţi mântuire 
pentru neamul omenesc. 


A Născătoarei 


Ceea ce eşti dulceaţa îngerilor, bucuria celor necăjiţi, folositoarea creştinilor, 
Fecioară Maica Domnului, apără-ne pe noi şi ne scapă de chinurile cele veş- 
nice. 


La Laude 
Stihirile pe 4, glasul al S-lea: 


Mucenicilor ai lui Hristos: Zotic, Atal, Camasie şi Filip, milostiviţi-vă spre noi 
şi mijlociţi prin rugăciunile voastre, ca Hristos Domnul să ne apere de loviturile 
şi amenințările tiranice şi de nebunia cea cumplită a eresurilor. Înduraţi-vă prea 
lăudaţilor şi cereţi de la Stăpânul tuturor şi Domnul, să ne dea nouă iertare de 
greşeli şi mare milă. 


Ca un zid întărit v-aţi arătat şi de armele vrăjmaşului nu v-aţi înspăimântat 
Sfinților mucenici: Zotic, Atal, Camasie şi Filipe; ci v-aţi arătat aşezământ ne- 
stricat şi temelie nemişcată a credinţei în Hristos, păzitori şi apărători ai popo- 
rului dreptcredincios român. Pe care, şi acum, fericiților rugători către Dumne- 
zeu, cu rugăciunile voastre, izbăviţi-i din cumplitele primejdii. 


Într-armându-vă cu bune virtuţi, Sfinţilor mucenici Zotic, Atal, Camasie, Filip şi 
cei împreună cu voi, v-aţi arătat a fi în ceata purtătorilor de lupte şi desfătarea 
vieţii celei nestricate şi fericite, după vrednicie, aţi moştenit-o. Ca următori ai lui 
Hristos, rugaţi-vă ca să ne izbăvească din primejdii pe noi, cei ce vă cinstim 
după cuviinţă şi facem sfântă pomenirea voastră. 


Slavă ... 


Pe cei ce şi-au câştigat cu pătimirea mucenicească bunele dăruiri de la Dumne- 
zeu, pe Sfinţii mucenici: Zotic, Atal, Camasie şi Filip şi cei asemenea lor din 
Noviodunum să-i lăudăm cu înţeleaptă şi dumnezeiască prăznuire: pe înţelepții 
întru învăţători şi purtători de cununi muceniceşti, cei ce prin vărsarea sângelui 
au săvârşit călătoria pătimirii şi prin cinstitele lor moaşte strălucesc în toată 





lumea, pe folositorii şi iubitorii de fapte bune să-i rugăm să ceară de la Dum- 
nezeu, pentru noi, pace şi mare milă. 


Și acum ... 

Izbăveşte-ne din toate nevoile noastre, Maica lui Hristos Dumnezeu ceea ce ai 
născut pe Făcătorul tuturor, ca toţi să strigăm către tine: Bucură-te, una folo- 
sitoare a sufletelor noastre. 

Doxologia mare, Ecteniile şi otpustul ... 


La Liturghie 


Fericirile praznicului sau ale Octoihului, pe 4, şi din Canonul Sfântului Cântarea 
a 3-a, pe 4. 


Prochimenul, glasul al 7-lea: Veseli-se-va dreptul de Domnul ... 
Stuih: Auzi Dumnezeule glasul meu ... 


Apostolul: din Epistola I către Timotei: „Fiule Timotei întăreşte-te în Darul...” 
Aliluia, glasul al 4-lea: Dreptul ca finicul va înflori. 


Evanghelia: de la Matei: Zis-a Domnul ucenicilor săi: lată eu vă trimit pe voi ca 
oile în mijlocul lupilor ... 


Chinonicul: Întru pomenirea veşnică va fi dreptul .... 





